Tuisfliek van die maand: Dis ek, Anna | Maroela Media
Tuisfliek van die maand: Dis ek, Anna
Met Charlenè Brouwer en Izel Bezuidenhout
Hierdie rolprentweergawe van Anchien Troskie se ontstellende romans wat albei op die waarheid gegrond is, plaas die gehoor in ŉ knelgreep asof hulle deur ŉ domkrag opgestoot word sonder enige versagting of simpatie. Onthou: ŉ Ware goeie rolprent neem gehore ook na plekke waarheen hulle nie graag wil gaan nie, maar as jy jouself hieraan onderwerp moet jy presies weet waarvoor jy jou inlaat.
ŉ Dogtertjie wat herhaaldelik deur haar wrede stiefpa (ŉ uitstekende vertolking deur Morné Visser) verkrag is, bereik eendag breekpunt en skiet hom dood. Die rolprent sentreer om die hofsaak wat daarop volg. Vir een van die weinige kere in Afrikaanse rolprente, wat deesdae weer gebuk gaan onder ŉ oormaat soetsappige oppervlakkige jeugflieks en romantiese komedies, praat hierdie rolprent onbevange en vreesloos die waarheid. Dit beeld die onnoembare in kragtige visuele terme uit sonder om dit ter wille van die loket te versag, en slaan jou met die krag van ŉ stootskraper wat uit jou televisieskerm op jou afstorm.
Waar ander regisseurs soms verskonend regie doen en ŉ brutale daad sagkens uitbeeld om voornemende gehore tog nie aanstoot te gee nie, spaar die regisseur Sara Blecher niemand nie. Sy wys ŉ ding soos hy is. Sy word ondersteun deur verskeie briljante akteurs soos Charlenè Brouwer en Izel Bezuidenhout wat Anna as kind (Bezuidenhout) en volwassene (Brouwer) uitbeeld, maar doen dit met soveel empatie en deernis, dog ook wrede eerlikheid, dat die gehoor terugsteier voor die aanslag.
Voeg daarby ŉ draaiboek wat met sy eerlikheid tot op die been sny en ŉ realistiese styl wat al die vet om die storie uitkerf, en jy word gekonfronteer met die grootste Afrikaanse rolprent van ons tyd naas Jans Rautenbach se Die kandidaat. Dit was nodig dat iemand uiteindelik die waarheid praat.
‘Dis ek, Anna’ is tans vir alle “expats” te sien op Showmax.
Dit is ‘n MOET om hierdie fliek te sien. Ek het altwee boeke gelees. En die fliek 2 keer gekyk. Dit is beslis die moeite werd.
Beslis een van die beste, wat ek nog gesien het. Uitstekend!